b'\n_START_ARTICLE_\nVarnostni avto\n_START_PARAGRAPH_\nVarnostni avto je v moto\xc5\xa1portu avtomobil, ki omeji hitrosti dirkalnikov na stezi v primeru hude nesre\xc4\x8de ali ovire na progi._NEWLINE_V Formuli 1 ali drugih cestnih dirkah v dolo\xc4\x8denih primerih (na primer huda nesre\xc4\x8da ali nenaden naliv) komisarji dirke po celi stezi razobesijo rumene zastave, delavci pred zavoji pa ka\xc5\xbeejo dirka\xc4\x8dem tablo z napisom\xc2\xa0\xc2\xbbSC\xc2\xab, kar pomeni da bo na stezo zapeljal Varnostni avto._NEWLINE_Varnostni avto v Formuli 1 ima name\xc5\xa1\xc4\x8dene rumene in zelene lu\xc4\x8di. Zelene signalizirajo dirka\xc4\x8du zadaj, da naj ga prehiti. Ko je za Varnostnim avtomobilom vodilni dirka\xc4\x8d, se pri\xc5\xbegejo rumene lu\xc4\x8di. Z Varnostnim avtomobilom upravlja profesionalni dirka\xc4\x8d, trenutno Bernd Mayl\xc3\xa4nder, in mora peljati z dovolj visoko hitrostjo, da se pnevmatike na dirkalnikih ne ohladijo preve\xc4\x8d in motorji ne pregrejejo._NEWLINE_Prvi\xc4\x8d je bil Varnostni avto uporabljen na Veliki nagradi Kanade 1973, ko se je postavil pred napa\xc4\x8dnega dirka\xc4\x8da, kar je potisnilo nekatere dirka\xc4\x8de v ospredju v zaostanek za krog. \xc5\xa0e ve\xc4\x8d ur po dirki so ugotavljali zmagovalca._NEWLINE_Tudi zato Formula 1 ni uporabila Varnostnega avtomobila kar 20 let do Velike nagrade Brazilije 1993. Do danes je bila Velika nagrada Kanade 1999 edina dirka Formule 1, ki se je kon\xc4\x8dala za Varnostnim avtomobilom._NEWLINE_Dirke so bile za zdaj trikrat za\xc4\x8dete za Varnostnim avtomobilom zaradi zelo mokre steze (Velika nagrada Belgije 1997, Velika nagrada Belgije 2000 in Velika nagrada Brazilije 2003). Ta procedura je bila uporabljena tudi za ponovni \xc5\xa1tart Velike nagrade Japonske 1994._NEWLINE_V Formuli 1 ima Varnostni avto pri\xc5\xbegane lu\xc4\x8di vse do nekaj zavojev preden zavije v bokse. To opozori dirka\xc4\x8de, da bo kmalu spet prosto dirkanje. Prehitevanje pa je dovoljeno \xc5\xa1ele, ko dirka\xc4\x8di prepeljejo ciljno \xc4\x8drto._NEWLINE_Od za\xc4\x8detka sezone 2004 se za potrebe Varnostnega avtomobila uporablja Mercedes-Benz SLK55 AMG. Za sezono 2006 pa je bila uporabljeno novej\xc5\xa1a razli\xc4\x8dica Mercedes-Benz CLK 63 AMG, ki je nekoliko la\xc5\xbeja (a vseeno ima le polovico mo\xc4\x8di dirkalnikov Formule 1 pri ve\xc4\x8d kot trikratni masi)._NEWLINE_Velika nagrada Kanade 1973 ni bila edina kontroverzna dirka za Varnostni avtomobil. Med Veliko nagrado San Marina 1994 je direktor dirke poslal na stezo Varnostni avto (ki ga je takrat vozil Max Angelelli) po tr\xc4\x8denju JJ Lehta z Benetton-Fordom in Pedra Lamyja z Lotus-Mugen Hondo takoj po \xc5\xa1tartu dirke (nesre\xc4\x8da je bila stra\xc5\xa1ljivo podobna tisti iz leta 1982, ko se je smrtno ponesre\xc4\x8dil Riccardo Paletti), ko bi bilo morda bolje da bi dirko prekinil in bi se nadaljevala s ponovnim \xc5\xa1tartom. Tako so se ohladile pnevmatike, kar je bil tudi delno razlog za smrtno nesre\xc4\x8do Ayrtona Senne kmalu po tem, ko se je Varnostni avto umaknil v bokse._NEWLINE_Uporaba Varnostnega avtomobila ima stranski u\xc4\x8dinek, da izni\xc4\x8di vse razlike med dirka\xc4\x8di, ki so \xc5\xa1e v istem krogu. To lahko povzro\xc4\x8di, da dirka spet postane zanimiva, a lahko na to gledamo tudi kot, da hitrej\xc5\xa1im dirka\xc4\x8dem vzame nagrado za njihov trud. Za tr\xc4\x8denja v prvih treh krogih ima uporaba Varnostnega avtomobila prednost pred prekinitvijo dirke, saj bi ponoven start zahteval vsaj petnajst minut, in tako bi za\xc4\x8dela omejitev dveh ur te\xc4\x8di \xc5\xa1ele ob ponovnem ogrevalnem krogu. Tako pa \xc4\x8das te\xc4\x8de tudi med tem, ko je na stezi Varnostni avto._NEWLINE_Varnostni avto ob pravem \xc4\x8dasu lahko tudi mo\xc4\x8dno vpliva na strategijo postankov v boksih, toda v Formuli 1 se ne uporablja za ta namen. Mo\xc5\xa1tvo bi teoreti\xc4\x8dno lahko izrabilo Varnostni avto za postanek za nove pnevmatike in gorivo ali \xc5\xa1e druge posege, ki jih druga\xc4\x8de zaradi pomanjkanja \xc4\x8dasa ne morejo opraviti, in dirka\xc4\x8d bi se nato vrnil na stezo v istem krogu in ujel ostale. Tako bi ta dirka\xc4\x8d kasneje pre\xc5\xa1el v vodstvo, ko bi ostali pred njim opravljali postanke v boksih._NEWLINE_Za sezono 2007 sta bili uvedeni dve spremembi. Uvoz v bokse je takoj zaprt v primeru prihoda Varnostnega avtomobila, vse dokler se za njim ne pojavi vodilni dirka\xc4\x8d. In ko Varnostni avto tako prepelje vhod v bokse, se le-ta spet odpre. Druga sprememba je, da Varnostni avto spu\xc5\xa1\xc4\x8da naprej zaostale za krog in tako naredi, da je vodilni dirkalnik na prvem mestu, ostali v istem krogu pa za njim, vse do pol ali enega kroga preden se bo umaknil v bokse.'